
privind aprobarea Planului Urbanistic de Detaliu „Zonă rezidenţială – parcela A 1504/1/6/1” Calea Buziaşului, Timişoara


Către Comisiile Consiliului Local al Municipiului Timişoara

Având în vedere prevederile Planului Urbanistic General al Municipiului Timişoara şi strategia de dezvoltare şi renovare urbană promovată de către Consiliul Local al Municipiului Timişoara;
Având în vedere documentaţia înregistrată cu nr. U22006-000865/14.02.2007, prin care se solicită avizarea din punct de vedere urbanistic a Planului Urbanistic de Detaliu „Zonă rezidenţială – parcela A 1504/1/6/1” Calea Buziaşului, Timişoara.
Având în vedere cerinţele Certificatului de Urbanism nr. 3454 din 27.06.2006;
Propunem Comisiilor din cadrul Consiliului Local al Municipiului Timişoara analizarea şi avizarea din punct de vedere urbanistic a documentaţiei Planului Urbanistic de Detaliu „Zonă rezidenţială – parcela A 1504/1/6/1” Calea Buziaşului, Timişoara.
Zona studiată care face obiectul acestei documentaţii, nu se află în zonă protejată sau de protecţie a monumentelor istorice, respectiv zone de interes deosebit pentru care este necesar avizul Consiliului Judeţean Timiş.
Documentaţia este iniţiată de proprietarii terenului S.C. TERRA CER S.R.L., TUDOSIE DORIN şi TUDOSIE DANIELA ANCA şi elaborată de Birou Individual de Arhitectură arh. Creţu Emanuel, Timişoara, proiect nr. 07/2006.

Terenul propus pentru lotizare este situat în partea de est a municipiului Timişoara, în intravilan, în apropierea Căii Buziaşului, arteră importantă de ieşire din oraş.
Terenul aflat în proprietatea S.C. TERRA CER S.R.L., Tudosie Daniela Anca şi Tudosie Dorin este identificat prin C.F. nr. 143642 Timişoara, nr. cadastral A1504/1/6/1 arabil intravilan extins în suprafaţă de 14400 mp, fapt pentru care nu necesita avizul de principiu pentru scoaterea din circuitul agricol.
Străzile propuse prin documentaţie preiau profilele stradale din documentaţiile aprobate anterior şi anume PUZ Calea Urseni – Buziaşului, aprobat prin HCL nr. 50/1999, PUD aprobat prin HCL nr. 327/2000, PUZ aprobat prin HCL nr. 192/2004, PUD aprobat prin HCL nr. 328/2005, PUD aprobat prin HCL nr. 43/2005. 
Prin Planului Urbanistic de Detaliu „Zonă rezidenţială – parcela A 1504/1/6/1” Calea Buziaşului, Timişoara se propune parcelarea terenului în vederea realizării unei lotizări pentru locuinţe şi funcţiuni complementare. Astfel, se propune lotizarea terenului deţinut de beneficiar în 15 parcele, 13 parcele cu suprafeţe cuprinse între 600 – 700 mp pentru locuinţe individuale S+P+1E+M, o parcelă în suprafaţă de 2641 mp pentru o clădire de locuinţe colective S+P+2E+M şi o parcelă destinată zonelor verzi în suprafaţă de 720mp.

· Indicii de construibilitate propuşi pentru parcela destinată locuinţelor colective:
POTmax = 40%
CUTmax = 1,5
· Indicii de construibilitate propuşi sunt pentru locuinţe individuale:

POTmax = 35%

CUTmax = 1,2
Locurile de parcare, necesare funcţiunii propuse, se vor asigura conform Anexei 2 din RGU aferent PUG aprobat prin HCL nr. 157/2002.

Amplasarea clădirilor pe parcelă se va face cu respectarea distanţelor faţă de limitele parcelei, în conformitate cu Regulamentul Local de Urbanism aferent PUG-ului şi cu Regulamentul General de Urbanism
Autorizaţia de construire se va emite numai după ce drumurile vor fi domeniu public al municipiului Timişoara, în conformitate cu Oferta de Donaţie nr. 1468/13.04.2007.   

Se vor respecta toate condiţiile impuse prin avizele eliberate de deţinătorii de reţele şi utilităţi publice.
Sunt prevăzute branşamente la reţelele edilitare existente în zonă, pentru a deservi obiectivele propuse. Branşarea investiţiei la utilităţile din zonă se va face pe cheltuiala beneficiarilor.

Documentaţia de urbanism este însoţită de avizele şi acordurile conform Ghidului privind metodologia de elaborare şi conţinutul cadru al P.U.D. aprobat prin Ordinul nr. 37/N/2000 al M.L.P.A.T. ( M.T.C.T.)

Planul Urbanistic de Detaliu „Zonă rezidenţială – parcela A 1504/1/6/1” Calea Buziaşului, Timişoara se va integra în Planul Urbanistic General al Municipiului Timişoara şi va avea o valabilitate de 10 ani. 

